Vi har efterhånden hørt om det et par gange - kø i Limfjordstunnellen. Så sent som i morges var den gal igen, og mange nordjyder kom for sent på arbejde. Politikere og virksomhedsledere i Nordjylland er trætte af at blive syltet, og derfor afleverede de i dag underskrifter til transportminister Pia Olsen Dyhr. - Det har været vigtigt for os at sige, at det her er det vigtigste emne i Nordjylland, siger borgmester i Frederikshavn Kommune, Lars Møller (Venstre). - Jeg tror på, at underskrifterne har en effekt, siger Mariann Nørgaard fra Komitéen 3. Limfjordsforbindelse.dk. Og selvom der længe har været problemer, er vi ifølge transportministeren ikke glemt. - Jeg mener ikke, nordjyderne er blevet syltet. Jeg synes, det er fint, at de gør mig opmærksom på det, men jeg var altså også opmærksom på det i forvejen, siger transportminister Pia Olsen Dyhr (SF).

Referat:
Transportministeren besøgte i dag Aalborg til debatmøde. Her afleverede borgmestre og virksomhedsledere fra Nordjylland underskrifter for at gøre opmærksom på det store ønske om en ny limfjordsforbindelse.